ปชป. ย้ำเศรษฐกิจฟื้นได้ต้องคุมราคาพลังงาน ค่า 'การกลั่น-ตลาด' ไม่เกิน 1 บาท
ปชป. ย้ำฟื้นเศรษฐกิจไทยได้ ต้องลดต้นทุนราคาพลังงาน หากได้เป็นรัฐบาลจะบริหารจัดการภายใน 1 เดือน คุมค่าการกลั่น-การตลาดต้องไม่เกิน 1 บาทต่อลิตร พร้อมเปิดผลวิจัยไร้คอร์รัปชั่น ส่งเศรษฐกิจโตทันที 15%
28 มี.ค. 2566

นายเกียรติ สิทธิอมร คณะกรรมการนโยบายเศรษฐกิจพรรคประชาธิปัตย์ (ปชป.) กล่าวเสวนาเรื่อง "วิสัยทัศน์การขับเคลื่อนภาคอุตสาหกรรมไทย" ในงานประชุมสามัญประจำปี 2566 ภายใต้ธีมงาน "EMPOWERING THAI INDUSTRIES FOR POWERFUL THAILAND เสริมสร้างพลังอุตสาหกรรมไทย สู่ประเทศไทยที่แข็งแกร่ง" ว่า
พรรคประชาธิปัตย์ ดำเนินนโยบายสร้างเงินให้ประเทศ สร้างคนทั้งภาคการศึกษา สาธารณสุข สร้างชาติด้วยระบอบประชาธิปไตย โดยมีพระมหากษัตริย์ทรงเป็นประมุข 
ทั้งนี้ ปชป. ได้ประกาศ 16 นโยบายเพื่อให้เศรษฐกิจฐานรากเข้มแข็ง รวมถึงเอสเอ็มอีกว่า 3 แสนราย ช่วงวิกฤติโควิดเงินเศรษฐกิจหายไปกว่า 3 ล้านล้านบาท ดังนั้น ต้องกระตุ้นเศรษฐกิจระดับ 3-5 ล้านล้านบาท เพื่อช่วยเอิสเอ็มอี ด้วยการลดต้นทุนพลังงาน ทั้งราคาน้ำมัน ไฟฟ้า ก๊าซฯ
โดยพรรคยืนยันว่าหากได้เป็นรัฐบาลจะเข้าควบคุมกระทรวงพลังงานภายใน 1 เดือนต้องเห็นผล ซึ่งกำไรโรงกลั่นและค่าการตลาดจะต้องไปเกิน 1 บาทต่อลิตร ต้นทุนก๊าซฯ ต้องถูกลง
นอกจากนี้ ในส่วนของโครงสร้างภาษี ประเทศไทยมีต้นทุนภาษีนำเข้า ต้นทุนการเงิน ส่วนต่างดอกเบี้ยถือว่าสูงสุดแล้วในเอเชียแปซิฟิก ดังนั้น การผลักดันผลิตภัณฑ์ที่ทำจากประเทศไทยต้องส่งเสริมทั่วโลก ตลาดแรงงานในอนาคตปริญญาตรีต้องได้เรียนฟรีในตลาดที่ต้องการ
อีกทั้ง อุตสาหกรรมเป้าหมายไทยยังไม่มี จึงต้องเร่งหาจุดแข็ง โดยเครื่องมือที่ใช้ต้องโตเพื่อให้ผลิตภัณฑ์มวลรวมประเทศ (จีดีพี) โต โดยรัฐจะต้องลงทุนสัดส่วน 70% ของจีดีพี "เป้าหมายเราต้องเป็น R&amp;D ฮับของประเทศ สถาบันทางการเงินต้องเข้าส่งเสริมเอสเอ็มอีโดยเฉพาะนโยบายการเติบโตอย่างมีแวดล้อมที่ยั่งยืน ซึ่งต้องส่งเสริมอุตสาหกรรมแห่งอนาคต จึงต้องมีกฏหมายรองรับและไม่ขัดต่อกติกาโลก รวมถึงรัฐบาลจะต้องเก่งในเรื่องการเจรจาต่างประเทศด้วย
ส่วนปัญหาสภาพภูมิอากาศ ไทยต้องเปลี่ยนวิธีคิด ทัศนคติการลงทุนด้านสิ่งแวดล้อม นโยบายกีดกันทางการค้า สำคัญ ต้องมีนักเจรจาที่ทันโลกทันเกม พร้อมประเมินทุกฝ่ายรวมถึงตัวเองด้วย" 
สำหรับนโยบายคอร์รัปชั่นถือว่าสำคัญ เมื่อก่อนไทยอยู่อันดับ 80 สมัยนี้อันดับสูงกว่า 101 ดังนั้น ต้นทางกระบวนการยุติธรรมสำคัญ มีหลายกรณีที่ประชาชนถูกดำเนินคดีอาญาทั้ง ๆ ที่ไม่มีความผิด ดังนั้น ต้องแก้กฏหมายหลายฉบับและเปิดช่องให้ตรวจสอบได้ รวมถึงลดการใช้ดุลพินิจของข้าราชการ จากผลวิจัย หากไม่มีคอร์รัปชั่นเศรษฐกิจจะโตทันที 15% และการจะโตต้องมีการเดินหน้าร่วมกันทั้ง 3 ฝ่ายมีการร่วมมือกัน